Document ID: 32009D0895

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 26ης Νοεμβρίου 2009
σχετικά με τη θέση που θα λάβει η Ευρωπαϊκή Κοινότητα όσον αφορά την αναδιαπραγμάτευση της νομισματικής συμφωνίας με το Κράτος της Πόλεως του Βατικανού
(2009/895/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 111 παράγραφος 3,
τη σύσταση της Επιτροπής,
αφού ζήτησε τη γνώμη της Ευρωπαϊκής Κεντρικής Τράπεζας,
Εκτιμώντας τα ακόλουθα:
(1)
Από την ημερομηνία εισαγωγής του ευρώ, η Κοινότητα είναι αρμόδια για νομισματικά και συναλλαγματικά θέματα.
(2)
Το Συμβούλιο αποφασίζει τις λεπτομέρειες για τις διαπραγματεύσεις και τη σύναψη των συμφωνιών για νομισματικά ή συναλλαγματικά θέματα.
(3)
Η Ιταλική Δημοκρατία, εξ ονόματος της Κοινότητας, συνήψε, στις 29 Δεκεμβρίου 2000, νομισματική συμφωνία με το Κράτος της Πόλεως του Βατικανού.
(4)
Με τα από 10 Φεβρουαρίου 2009 συμπεράσματά του, το Συμβούλιο κάλεσε την Επιτροπή να επανεξετάσει τη λειτουργία των υφιστάμενων νομισματικών συμφωνιών και να εξετάσει το ενδεχόμενο αυξήσεων των ανώτατων ορίων κοπής κερμάτων.
(5)
Η Επιτροπή, στην ανακοίνωσή της σχετικά με τη λειτουργία των νομισματικών συμφωνιών με το Μονακό, τον Άγιο Μαρίνο και το Βατικανό κατέληξε ότι η νομισματική συμφωνία με το Κράτος της Πόλεως του Βατικανού στην παρούσα μορφή της πρέπει να τροποποιηθεί, έτσι ώστε να εξασφαλιστεί συνεπέστερη προσέγγιση στο πλαίσιο των σχέσεων μεταξύ της Κοινότητας και των χωρών που έχουν υπογράψει νομισματική συμφωνία.
(6)
Συνεπώς, απαιτείται, το συντομότερο δυνατό, αναδιαπραγμάτευση της νομισματικής συμφωνίας με το Κράτος της Πόλεως του Βατικανού, έτσι ώστε το νέο καθεστώς να τεθεί σε ισχύ την 1η Ιανουαρίου 2010, μαζί με τους νέους κανόνες σχετικά με τις διαδικασίες θέσης σε κυκλοφορία κερμάτων ευρώ που προβλέπονται στη σύσταση της Επιτροπής της 19ης Δεκεμβρίου 2008 για τη θέσπιση κοινών κατευθυντηρίων γραμμών όσον αφορά τις εθνικές όψεις και την έκδοση των κερμάτων ευρώ που προορίζονται για κυκλοφορία (1), που ενέκρινε το Συμβούλιο στα συμπεράσματά του της 10ης Φεβρουαρίου 2009,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ιταλική Δημοκρατία γνωστοποιεί στο κράτος της Πόλεως του Βατικανού την ανάγκη τροποποίησης, το συντομότερο δυνατό, της υφιστάμενης νομισματικής συμφωνίας μεταξύ της Ιταλικής Δημοκρατίας, εξ ονόματος της Ευρωπαϊκής Κοινότητας, και του Κράτους της Πόλεως του Βατικανού (εφεξής: συμφωνία) και προτείνει την αναδιαπραγμάτευση των συναφών διατάξεων της συμφωνίας.
Άρθρο 2
Κατά την αναδιαπραγμάτευση της συμφωνίας με το Κράτος της Πόλεως του Βατικανού, η Κοινότητα επιδιώκει τις ακόλουθες αλλαγές:
α)
Η συμφωνία συνάπτεται μεταξύ της Κοινότητας και του Κράτους της Πόλεως του Βατικανού. Το κείμενο της συμφωνίας είναι η κωδικοποιημένη έκδοση του κειμένου της τρέχουσας συμφωνίας, συμπεριλαμβανομένων των τροποποιήσεων.
β)
Το Κράτος της Πόλεως του Βατικανού δεσμεύεται να θεσπίσει όλα τα κατάλληλα μέτρα, είτε με άμεση μεταφορά της νομοθεσίας είτε με ισοδύναμες ενέργειες, για την εφαρμογή όλης της συναφούς κοινοτικής νομοθεσίας όσον αφορά την πρόληψη της νομιμοποίησης εσόδων από παράνομες δραστηριότητες, καθώς και την πρόληψη της απάτης και της παραχάραξης ρευστών και μη ρευστών μέσων πληρωμής. Δεσμεύεται επίσης να θεσπίσει όλη τη σχετική κοινοτική τραπεζική και χρηματοπιστωτική νομοθεσία, αν και εφόσον δημιουργηθεί τραπεζικός τομέας στο Κράτος της Πόλεως του Βατικανού.
γ)
Αναθεωρείται η μέθοδος υπολογισμού του ανώτατου ορίου κοπής κερμάτων ευρώ για το Βατικανό. Το νέο ανώτατο όριο υπολογίζεται με μέθοδο που συνδυάζει μία σταθερή συνιστώσα σκοπός της οποίας είναι να αποφεύγεται η υπερβολική νομισματική κερδοσκοπία όσον αφορά τα κέρματα του Βατικανού, και να ικανοποιούνται παράλληλα τα αιτήματα της αγοράς συλλεκτικών νομισμάτων, και μία μεταβλητή συνιστώσα, η οποία υπολογίζεται ως η μέση κατά κεφαλήν κοπή νομισμάτων της Δημοκρατίας της Ιταλίας κατά το έτος n-1 πολλαπλασιασμένη επί τον αριθμό των κατοίκων του κράτους της Πόλεως του Βατικανού. Με την επιφύλαξη της έκδοσης συλλεκτικών νομισμάτων, η συμφωνία ορίζει στο 51 % το ελάχιστο ποσοστό κερμάτων ευρώ που θα πρέπει να θέσει σε κυκλοφορία το Βατικανό στην ονομαστική τους αξία.
δ)
Συστήνεται μεικτή επιτροπή για την παρακολούθηση της προόδου που σημειώνεται κατά την εφαρμογή της συμφωνίας. Αποτελείται από εκπροσώπους του Κράτους της Πόλεως του Βατικανού, της Ιταλικής Δημοκρατίας, της Επιτροπής και της Ευρωπαϊκής Κεντρικής Τράπεζας (ΕΚΤ). Η επιτροπή έχει τη δυνατότητα να αναθεωρεί, κάθε χρόνο, τη σταθερή συνιστώσα ώστε να λαμβάνεται υπόψη ο πληθωρισμός και η εξέλιξη της αγοράς συλλεκτών. Εξετάζει ανά πενταετία την καταλληλότητα του ελάχιστου ποσοστού κερμάτων που μπορούν να τεθούν σε κυκλοφορία στην ονομαστική τους αξία και μπορεί να αποφασίσει να το αυξήσει. Η μεικτή επιτροπή λαμβάνει τις αποφάσεις της ομόφωνα και καταρτίζει τον εσωτερικό της κανονισμό.
ε)
Τα κέρματα ευρώ του Κράτους της Πόλεως του Βατικανού εκδίδονται από το νομισματοκοπείο Instituto Poligrafico e Zecca dello Stato. Ωστόσο, το Κράτος της Πόλεως του Βατικανού έχει τη δυνατότητα να επιλέξει άλλον ανάδοχο μεταξύ των νομισματοκοπείων της Ευρωπαϊκής Ένωσης που εκδίδουν κέρματα ευρώ, με τη σύμφωνη γνώμη της μεικτής επιτροπής. Προκειμένου να εγκριθεί από την ΕΚΤ ο συνολικός όγκος των εκδιδόμενων κερμάτων, ο όγκος των κερμάτων που εκδίδονται από το Κράτος της Πόλεως του Βατικανού προστίθεται στον όγκο των κερμάτων που εκδίδονται από τη Δημοκρατία της Ιταλίας.
στ)
Το Δικαστήριο των Ευρωπαϊκών Κοινοτήτων επιλέγεται ως το αρμόδιο όργανο για την επίλυση των διαφορών που ενδέχεται να προκύψουν κατά την εφαρμογή της συμφωνίας.
Εάν η Κοινότητα ή το κράτος της Πόλεως του Βατικανού θεωρήσουν ότι το άλλο μέρος δεν έχει εκπληρώσει κάποια από τις υποχρεώσεις του βάσει της νομισματικής συμφωνίας, μπορούν να προσφύγουν στο Δικαστήριο. Η απόφαση του Δικαστηρίου είναι δεσμευτική για τα μέρη, τα οποία λαμβάνουν τα αναγκαία μέτρα ώστε να συμμορφωθούν με την απόφαση εντός της προθεσμίας που ορίζεται στην απόφαση του Δικαστηρίου. Εάν η Κοινότητα ή το κράτος της Πόλεως του Βατικανού δεν λάβουν τα αναγκαία μέτρα για να συμμορφωθούν με την απόφαση εντός της προβλεπόμενης προθεσμίας, το άλλο μέρος μπορεί να καταγγείλει τη συμφωνία αμελλητί.
Άρθρο 3
Οι διαπραγματεύσεις με το Κράτος της Πόλεως του Βατικανού διενεργούνται από την Ιταλική Δημοκρατία και την Επιτροπή εξ ονόματος της Κοινότητας. Η Ιταλική Δημοκρατία και η Επιτροπή είναι εξουσιοδοτημένες να μονογραφήσουν τη συμφωνία εξ ονόματος της Κοινότητας. Η ΕΚΤ συμπράττει πλήρως στις διαπραγματεύσεις και απαιτείται η σύμφωνη γνώμη της για ζητήματα που εμπίπτουν στο πεδίο των αρμοδιοτήτων της. Η Ιταλική Δημοκρατία και η Επιτροπή υποβάλλουν το σχέδιο της συμφωνίας στην οικονομική και δημοσιονομική επιτροπή προς γνωμοδότηση.
Άρθρο 4
Μετά τη μονογράφηση της συμφωνίας, η Επιτροπή εξουσιοδοτείται να συνάψει τη συμφωνία εξ ονόματος της Κοινότητας, εκτός αν η οικονομική και δημοσιονομική επιτροπή ή η ΕΚΤ είναι της γνώμης ότι η συμφωνία θα πρέπει να υποβληθεί στο Συμβούλιο.
Άρθρο 5
Η παρούσα απόφαση απευθύνεται στην Ιταλική Δημοκρατία, στην Επιτροπή και στην ΕΚΤ.
Βρυξέλλες, 26 Νοεμβρίου 2009.

Labels: 2
11
15
18